ToekomsVenster: Hier, maar nog nie hier nie | Maroela Media
Foto: Ryan Holloway/Pexels.com
"Ek bid dat U hulle nie uit die wêreld sal wegneem nie… Hulle behoort nie tot die wêreld nie, net soos Ek ook nie tot die wêreld behoort nie." – Johannes 17:15-16
Ons leef in 'n tussen-in tyd, ons leef tussen Jesus se weggaan en Jesus se terugkoms. Ons leef tussen gister en môre. Ons leef met 'n verwagting van dit wat kom en met 'n wete van dit wat reeds gebeur het, of nog meer, dit wat reeds begin het.
Soos in Jesus se gebed hier bo, leef ons in die wêreld, maar ons is nie van die wêreld nie. Ons is hemelse burgers, soos Paulus dit sal stel.
Dit beteken nie dat ons sit en wag net totdat ons eendag hemel toe gaan nie; inteendeel. Die hemel is mos hier en nou? Dit is wat ons bid elke keer as ons die Onse Vader bid: "Laat U wil geskied soos in die hemel, so ook op die aarde."
Ons leef in 'n tussen-in tyd; die hemel is hier, maar nog nie hier nie. Ons het die Ewige Lewe binne ons sterflike liggame. Ons leef met die belofte van Jesus wat weer kom en tog met Sy gees wat elke dag met ons is. 'n Wonderbaarlike paradoks.
Kies vandag om eerder die hemelse waardes te leef, maak vrede, wees die sout wat die geur uitbring, wees die lig wat verhelder.
Here, dankie dat U my nie wegneem uit die wêreld nie. Help my om die hemelse waardes hier te leef, vandag. Amen.